b'\n_START_ARTICLE_\nJari Isomets\xc3\xa4\n_START_PARAGRAPH_\nJari Olavi Isomets\xc3\xa4 (s\xc3\xbcndinud 11. septembril 1968 Alatornios) on Soome endine murdmaasuusataja. _NEWLINE_Jari Isomets\xc3\xa4 karj\xc3\xa4\xc3\xa4r tippspordis oli aastatel 1990\xe2\x80\x932006. Ta osales kolmedel ol\xc3\xbcmpiam\xc3\xa4ngudel ja sai kolm pronksmedalit. K\xc3\xb5ik need medalid tulid 4x10 km teatesuusatamises. Maailmameistriv\xc3\xb5istlustelt on Isomets\xc3\xa4 v\xc3\xb5itnud \xc3\xbche h\xc3\xb5bemedali ja kolm pronksi.\n_START_SECTION_\nDopinguskandaal\n_START_PARAGRAPH_\nIsomets\xc3\xa4 oli osaline Lahti 2001. aasta maailmameistriv\xc3\xb5istluste dopinguskandaalis. Tema oli esimene Soome kuuest suusatajast, kes j\xc3\xa4id vahele dopingu kasutamisel. Isomets\xc3\xa4 \xc3\xbcritas algul teiste vahelej\xc3\xa4\xc3\xa4nute kaitsmise eesm\xc3\xa4rgil v\xc3\xb5tta kogu s\xc3\xbc\xc3\xbc endale. Ta sai kaheaastase v\xc3\xb5istluskeelu (22. veebruar 2001 \xe2\x80\x93 21. veebruar 2003) ja j\xc3\xa4i ilma 20 km tagaajamiss\xc3\xb5idus saadud h\xc3\xb5bemedalist. Jari Isomets\xc3\xa4 on kirjutanud koos Jari Porttilaga raamatu "Karpaasin k\xc3\xa4ry", mis r\xc3\xa4\xc3\xa4gib dopinguskandaali tagamaadest Lahti MM-il.\n_START_SECTION_\nKarj\xc3\xa4\xc3\xa4ri l\xc3\xb5pp\n_START_PARAGRAPH_\n2003. aastast j\xc3\xa4tkas Isomets\xc3\xa4 v\xc3\xb5istlemist Soome koondises. Kuid Soome ol\xc3\xbcmpiakomitee ei v\xc3\xb5tnud teda ol\xc3\xbcmpiam\xc3\xa4ngude koondisse 2006. aasta taliol\xc3\xbcmpiam\xc3\xa4ngudel Torinos ning p\xc3\xa4rast seda teatas ta sportlaskarj\xc3\xa4\xc3\xa4ri l\xc3\xb5petamisest.\n_START_SECTION_\nIsiklikku\n_START_PARAGRAPH_\nIsomets\xc3\xa4 on abielus Johanna Isomets\xc3\xa4ga (s\xc3\xbcndides Bj\xc3\xb6rn). Neil on kaks last: poeg Eetu ja t\xc3\xbctar Aada._NEWLINE_Isomets\xc3\xa4 kandideeris 2007. aasta parlamendivalimistel Eduskunda Keskusta ridades Uusimaa maakonnas, kuid ei osutunud valituks. Jari Isomets\xc3\xa4 sai 6600 eurot valimistoetust \xc3\xbchingult Kehittyvien maakuntien Suomi. 2009. aastast t\xc3\xb6\xc3\xb6tas Isomets\xc3\xa4 jalgpalliklubis FC Honka m\xc3\xbc\xc3\xbcgiagendina. 2011. aastast t\xc3\xb6\xc3\xb6tab ta Meri-Teijo Golf Oy tegevdirektorina.'